钦定古今图书集成/理学汇编/学行典/第155卷 > 朱子全书 > 《江州重建濂溪先生书堂记》
## 钦定古今图书集成/理学汇编/学行典/第155卷 > 朱子全书 > 《江州重建濂溪先生书堂记》

“道之在天下者未尝亡，惟其托于人者或绝或续，故
其行于世者有明有晦，是皆天命之所为，非人智力
之所能及也。夫天高地下，而二气五行，纷纶错糅，升
降往来于其闲，其造化发育，品物散殊，莫不各有固
然之理，而其最大者则仁义礼智之性，君臣父子昆
弟夫妇朋友之伦是已。”是其周流充塞，无所亏闲，夫
岂以古今治乱为存亡者哉？然气之运也，则有醇漓
判合之不齐；人之禀也，则有清浊昏明之或异。是以
道之所以托于人而行于世者，惟天所𢌿，乃得与焉，
决非巧智果敢之私所能臆度而强探也。“《河图》出而
八卦画，《洛书》呈而九畴叙”，而孔子于斯文之兴丧，亦
未尝不推之于天。圣人于此，其不我“欺也审矣。”若濂
溪先生者，其天之所𢌿，而得乎斯道之传者与？不然，
何其绝之久而续之易，晦之甚而明之亟也。盖自周
衰，孟轲氏没，而此道之传不属，更秦及汉，历晋、隋、唐，
以至于我有宋，圣祖受命，五星聚奎，实开文明之运，
然后气之漓者醇，判者合，清明之禀，得以全付乎人，
而先生出焉。不由师传，默契道体，建图属《书》，根极领
要，当时见而知之。有程氏者，遂扩大而推明之，使夫
天理之微，人伦之著，事物之众，鬼神之幽，莫不洞然
毕贯于一。而《周公》、孔子、孟氏之《传》，焕然复明于当世。
有志之士，得以探讨服行，而不失其正，如出于三代
之前者。呜呼盛哉！非天所𢌿，其孰能与于此？